Beszámoló

2015. május 16-án reggel 9 órakor gyülekezett a kincsesbányai Természetjáró Szakosztály lelkes csapata az általános iskola előtt. Ez a társaság már második napja szedi a szemetet. Május 15-én az Önkormányzat által meghirdetett Te Szedd! Akcióban is részt vett.

Ma, május 16-án a Te Szedd a Kék Túrán! mozgalom keretében indultunk a szemétszedő túránkra. Miután mindenki jelenlétit töltött, kesztyűt, zsákot, kitűzőt vett magához, és meghallgatta a felolvasott munkavédelmi szabályzatot, elindultunk a kitűzött cél irányába.

Szemétszedési akciónkat már az iskolánál elkezdtük. Majd kettévált kis csapatunk. A „Férfiak” a hosszabb betonúton mentek a kék jelzés elérésének érdekében. A maradék, javarészt „Nőkből” álló önkéntesek a piros jelzést követve csatlakoztak a kék jelzéshez. Természetesen az utunkat érintő területen is szedtük a szemetet. Így a piros színnel jelölt turista útvonalat is megtakarítottuk az oda nem illő tárgyaktól.

Útközben érdekes, számunkra még ismeretlen állatokkal, növényekkel találkoztunk. A velünk tartó gimnazista turista társunknak köszönhetően megtudtuk a nevüket is. A kék jelzést elérve a „Férfi” társainkat nem találtuk a megbeszélt helyen. Pár perc várakozás után hangokra lettünk figyelmesek. Az egyik anyuka ötlete alapján elbújtunk az erdőben, mondván, hogy ijesszük meg őket. EZ NŐI LOGIKA! Férfi társaink ilyet nem tudnak kitervelni.

Sajnos a csapatunkban részt vevő Burkus kutya elárult minket. A közös eszmecsere és élménybeszámoló után mindenki kereste az „Ő” szemetes zsákját. A mi lelkes önkéntes anyukánk kétségbe esett: „Nincs meg a szemetes zsákom!”- mondta. Pedig átnézte mindet. Tudniillik, az ő zsákjában volt egy „ferrari” és egy „plüssmackó”. A nagy ijedelem után az egyik fiúgyermek hátán azért meglett a kincseket tartalmazó zsák. Így teljes nyugalomban együtt elindultunk az előttünk lévő kék jelzéssel ellátott túra útvonalon összegyűjteni a szemetet.

Kis pihenőket beiktatva, magaslest megmászva elértük az úti célunk végét, a fehérvárcsurgói Víztározót. Ezt a szakaszt is szemétmentesítettük.

A gyerekek miután kiszórakozták magukat, az összeszedett szemetet leadtuk a számunkra kijelölt helyen.

Vidáman, újabb élményekkel gazdagabban és „Tiszta” lelkiismerettel térhettünk haza az otthonunkba a megérdemelt ebédünkért.

Kincsesbánya, 2015. május 16.

Czene Tamásné Vali

önkéntes